b'\n_START_ARTICLE_\nLewis Hamilton\n_START_SECTION_\nFormul\xc4\x97s 1 2007 met\xc5\xb3 sezonas\n_START_PARAGRAPH_\nJau debiutiniame savo Grand Prix Lewisas fini\xc5\xa1avo ant podiumo ir nesulau\xc5\xbe\xc4\x97 \xc5\xa1ios tradicijos \xc4\xafpus\xc4\x97jus sezonui\xc2\xa0\xe2\x80\x93 britas kop\xc4\x97 ant podiumo pirmose devyneriose lenktyn\xc4\x97se._NEWLINE_\xc5\xa0e\xc5\xa1tajame etape, Kanadoje, L. Hamiltonas i\xc5\xa1kovojo pirm\xc4\x85j\xc4\x85 savo Pole pozicij\xc4\x85 bei pergal\xc4\x99. Kitame etape (JAV Grand Prix) pakartojo \xc5\xa1\xc4\xaf pasiekim\xc4\x85._NEWLINE_De\xc5\xa1imtajame GP, vykusiame Niurburgringo trasoje, Lewisas pateko \xc4\xaf nemaloni\xc4\x85 situacij\xc4\x85, kuomet kvalifikacin\xc4\x97se var\xc5\xbeybose pateko \xc4\xaf rimt\xc4\x85 avarij\xc4\x85 , ta\xc4\x8diau po medicinin\xc4\x97s ap\xc5\xbei\xc5\xabros jam buvo leista lenktyniauti ._NEWLINE_Hamiltonas vis\xc4\x85 antr\xc4\x85 sezono dal\xc4\xaf pirmavo bendrojoje \xc4\xafskaitoje ir buvo visai arti \xc4\x8dempiono titulo, ta\xc4\x8diau prie\xc5\xa1paskutiniame GP d\xc4\x97l klaidos pasitrauk\xc4\x99s i\xc5\xa1 var\xc5\xbeyb\xc5\xb3 , Hamiltonas susikomplikavo savo pad\xc4\x97t\xc4\xaf. Paskutin\xc4\x97se sezono lenktyn\xc4\x97se Brazilijoje jaunasis lenktyninikas i\xc5\xa1kovojo d\xc4\x97king\xc4\x85 startin\xc4\x99 pozicij\xc4\x85, kuri jam leido i\xc5\xa1saugoti pirm\xc4\x85 viet\xc4\x85 \xc4\xafskaitoje, ta\xc4\x8diau var\xc5\xbeyb\xc5\xb3 metu i\xc5\xa1 prad\xc5\xbei\xc5\xb3 trumpam i\xc5\xa1l\xc4\x97k\xc4\x97 i\xc5\xa1 trasos , o v\xc4\x97liau d\xc4\x97l techninio bolido gedimo  nusmuko \xc4\xaf rikiuot\xc4\x97s pabaig\xc4\x85 ir nesugeb\xc4\x97jo panaikinti susidariusio ta\xc5\xa1k\xc5\xb3 deficito bei bendroje \xc4\xafskaitoje u\xc5\xbe\xc4\x97m\xc4\x97 2 viet\xc4\x85 .\n_START_SECTION_\nFormul\xc4\x97s 1 2008 met\xc5\xb3 sezonas\n_START_PARAGRAPH_\n2008-aisiais Lewisas ir toliau lenktyniavo McLaren komandoje. Jo naujuoju komandos partneriu buvo  4 metais vyresnis suomis Heikkis Kovalainenas._NEWLINE_Sausio 19 d. McLaren komanda paskelb\xc4\x97, jog prat\xc4\x99s\xc4\x97 sutart\xc4\xaf su pilotu 5-iems metams (iki 2012\xc2\xa0m.)._NEWLINE_Hamiltonas laim\xc4\x97jo pirmas lenktynes Australijoje, nugal\xc4\x97j\xc4\x99s ir kvalifikacijoje. Viso sezono metu jis konuravo su abiem Ferrari pilotais Felipe Massa ir Kimi Raikkonenu. Iki \xc4\x8dempionato pabaigos likus vienam Brazilijos GP britas tur\xc4\x97jo 7 ta\xc5\xa1k\xc5\xb3 persvar\xc4\x85 prie\xc5\xa1 Felipe Massa. Brazilas u\xc5\xbe\xc4\x97m\xc4\x97 pole pozicij\xc4\x85, o britas stov\xc4\x97jo 4 starto vietoje. Jei Massa pergale baigt\xc5\xb3 \xc5\xa1ias lenktynes, Hamiltonui reik\xc4\x97jo fini\xc5\xa1uoti ne \xc5\xbeemesn\xc4\x97je nei 5 vietoje. Paskutiniuose ratuose prad\xc4\x97jo lyti, o britas, tuo metu va\xc5\xbeiav\xc4\x99s ketvirtas, u\xc5\xbesuko pasikeisti padang\xc5\xb3. Ta\xc4\x8diau likus keliems ratams iki fini\xc5\xa1o j\xc4\xaf aplenk\xc4\x97 Sebastian Vettelis ir britas nusirito \xc4\xaf \xc5\xa1e\xc5\xa1t\xc4\x85 viet\xc4\x85, kuri garantavo \xc4\x8dempiono titul\xc4\x85 Felipei Massai. Vis\xc5\xb3 nuostabai stebuklas \xc4\xafvyko paskutiniame lenktyni\xc5\xb3 pos\xc5\xabkyje, kai su \xc4\xafprastomis padangomis va\xc5\xbeiav\xc4\x99s Timo Glockas taip sul\xc4\x97tino savo temp\xc4\x85, kad j\xc4\xaf aplenk\xc4\x97 ir Vettelis, ir Hamiltonas. Pastarasis fini\xc5\xa1av\xc4\x99s penktoje vietoje galutin\xc4\x97je \xc4\xafskaitoje aplenk\xc4\x97 Felipe Massa vos vienu ta\xc5\xa1ku. Viso sezono metu britas peln\xc4\x97 penkias pergales. Komandos draugo Heikki Kovalaineno nepastovumas neleido McLaren ekipai aplenkti Ferrari, o pastaroji u\xc5\xbesitikrino \xc4\x8dempion\xc5\xb3 titul\xc4\x85.'